Diari Oficial de la Generalitat Valenciana


Sumari del DOGV 8473, del 28-01-2019 (2019/636)

ORDRE 3/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal El Pantà en els termes municipals d'Elda i Petrer.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8473

Data del DOGV
:   28-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/636


Data del document
:   15-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ORDRE 3/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal El Pantà en els termes municipals d'Elda i Petrer. [2019/636]  
El Pantà d'Elda, que es declara Paratge Natural Municipal amb la denominació del Pantà, forma part del catàleg de zones humides de la Comunitat Valenciana dins del grup d'embassaments de fluctuació escassa, i és el seu major atractiu la formació de tamarius (Tamarix sp.) que es desenvolupa dins del seu àmbit. L'àrea del pantà es localitza en una depressió natural per on han discorregut les aigües del riu Vinalopó amb el transcurs del temps. L'ecosistema, per les seues característiques, serveix de refugi a la fauna, i és interessant per a l'observació dels ocells. Tot això juntament amb els atractius d'interés cultural constituït pel patrimoni històric i cultural que es distribueix a l'interior del paratge, la qual cosa el fa mereixedor del reconeixement que li atorga la figura de declaració de paratge natural municipal.  
  
El paratge natural municipal es troba encaixonat entre la serra Torreta-Monastil, en el terme municipal d'Elda i una xicoteta elevació ja en el terme de Petrer coneguda com la Costera del Molí que facilita l'aïllament respecte de l'autovia A-31.  
La vegetació del paratge es presenta en dos tipus clarament diferenciats: la vegetació palustre típica de les zones humides de la depressió central (bosc de ribera de tamariu i baladre, 92A0) i la vegetació estepària de tipus xeròfil que predomina als vessants (matolls termomediterranis i preestèpics, 5330). La major part de la superfície de la muntanya està ocupada per vegetació arbustiva i herbàcia.  
El principal valor ecològic de l'àrea del pantà ve donat per la seua singularitat en l'entorn antropitzat, i constitueix un refugi per a la fauna sota la influència de les fluctuacions de cabal del pantà. Així, entre les espècies que alberga el pantà cal destacar el gripau comú (Buf buf), la granota comuna (Rana perezi), el fardatxo ocel·lat (Lacerta lepida), el gripau corredor (Buf Calamita), colobra de collaret (Natrix natrix), colobra viperina (Natrix maura) i l'escurçó ibèric (Vipera latestei). Entre els peixos cal destacar el fartet (Aphanius iberus). A més, els hàbitats esmentats són habitats per nombroses espècies d'ornitofauna com el busquerot (Acrocephalus arundinaceus), la xitxarra de canyar (Acrocephalus scirpaceus), el rossinyol bastard (Cettia cetti), l'estaranyit buitrón (Cisticola juncidis) i l'òbila comuna (Tyto alba). També cal citar els mamífers com el ratolí de camp (Apodemus sylvaticus), la musaranya grisa (Croccidura russula), l'eriçó europeu (Erinaceus europaeus), la llebre ibèrica (Lepus granatensis), el conill (Oryctolagus cuniculus) i la rabosa (Vulpes vulpes). I cal fer esment de la presència d'insectes amb una elevada diversitat específica, sobretot els coleòpters, dermàpters, dípters, heteròpters, himenòpters, lepidòpters, odonats i ortòpters, principalment.  
  
D'altra banda, l'article 28 de l'esmentada Llei 11/1994 articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar la deterioració dels valors objecte de protecció durant aquest període. La forma d'aplicació d'aquestes mesures cautelars s'estableix mitjançant acord del Consell.  
  
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent iniciar l'expedient de declaració del Paratge Natural Municipal del Pantà en els termes municipals d'Elda i Petrer, i, a aquest efecte,  
  
  
  
  
  
  
ORDENE  
  
Article 1  
1. Iniciar el procediment de declaració del Paratge Natural Municipal del Pantà en els termes municipals d'Elda i Petrer, l'àmbit territorial del qual figura com a annexos I y II a la present ordre.  
  
2. Aquest àmbit inicial podrà ser objecte d'ampliació durant el procediment de declaració del paisatge protegit, a proposta dels ajuntaments afectats territorialment per l'esmentada ampliació.  
  
Article 2  
1. De conformitat amb allò que disposa l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació dels plans no podran realitzar-se en tot el seu àmbit territorial actes que suposen una transformació sensible de la realitat física i biológica que puguen arribar a fer impossible la consecució dels objectius de l'esmentat pla.  
2. Les mesures cautelars a què fa referència l'anterior apartat, de conformitat així mateix amb l'esmentat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels seus objectius, mitjançant un acord del Consell a proposta de la Conselleria d'Agricultura, Medi Ambient, Canvi Climàtic i Desenvolupament Rural.  
  
Article 3  
Es faculta la Direcció General de Medi Natural i d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, per a realitzar les actuacions tendents a la declaració del paisatge protegit, després de la tramitació de l'oportú expedient d'acord amb el procediment previst legalment.  
  
  
DISPOSICIÓ FINAL  
  
La present ordre produirà efectes el mateix dia de la publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, pot interposar-se potestativament un recurs de reposició davant la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la seua publicació, o impugnar-se directament davant l'ordre jurisdiccional mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de gener de 2019  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO